秋行吟
作者：俞桂
朝代：宋

paragraphs: 西風緊兮葉脫枝，寒露瀼兮菊遶籬。
蘆花白兮蓼滿湄，鴈聲急兮蛩轉悲。
樂吾淛兮殊興思，况東淮兮落遠陲。
朝氣肅兮夜漏遲，暮雲黯兮山色衰。
紛紛瞇目黄埃吹，艱關千里徒驅馳。
窮猿投林任所之，膏粱諸公那得知。
從今休被微官縛，未若琴歌詩酒樂。
豈無手足懷我情，當念行人多寂寞。